આ એ સમય હતો જ્યારે અમિતાભ બચ્ચન ABCLમાં પોતાનું સઘળું ગુમાવી રહ્યા હતા અને આર્થિકરીતે ટકી રહેવા માટે આડેધડ ફિલ્મો સાઈન કરી રહ્યા હતા. આ એ સમય હતો જ્યારે ગોવિંદા અને ડેવિડ ધવનની જોડી ધૂમ મચાવી રહી હતી. આ અગાઉ અમિતાભ અને ગોવિંદા હમ ફિલ્મમાં સાથે દેખાઈ રહ્યા હતા પરંતુ જેમણે હમ અને બડે મિયાં છોટે મિયાં બંને ફિલ્મો જોઈ હશે તેમાં તેમને એક ફેર જરૂર દેખાઈ આવ્યો હશે. હમ માં અમિતાભ મુખ્ય રોલમાં હતા અને બડે મિયાં છોટે મિયાંમાં મહત્ત્વના બે રોલ્સમાંથી અમિતાભ બચ્ચન ભલે એક રોલ ભજવી રહ્યા હતા પરંતુ ડેવિડ ધવને જાણીજોઈને પોતાના ફેવરીટ (કે પછી એમના ફેવરીટની ઈચ્છાને માન આપીને?) ગોવિંદાનો રોલ અમિતાભ કરતા વધુ મજબૂત બનાવ્યો હતો. એ સમયે અમિતાભની હાલત ન કહેવાય કે ન સહેવાય જેવી હતી એટલે એમણે એ રોલ પણ કોઈ ફરિયાદ કર્યા વગર બખૂબી નિભાવી જાણ્યો હતો.